P6_TA(2006)0065

Bosznia és Hercegovina kilátásai

Az Európai Parlament állásfoglalása Bosznia és Hercegovina kilátásairól

Az Európai Parlament,

- tekintettel a Bosznia és Hercegovináról szóló korábbi, különösen a Nyugat-Balkánon zajló regionális integráció helyzetéről szóló 2005. április 14-i [1], az Európai Unió boszniai-hercegovinai "ALTHEA" katonai hadműveletéről szóló 2004. november 17-i [2] és a Szrebrenica után tíz évvel című 2005. július 7-i [3] állásfoglalásaira,

- tekintettel a "Bosznia és Hercegovinának az Európai Unióval kötendő stabilizációs és társulási megállapodásról szóló tárgyalásokra való felkészültségéről szóló megvalósíthatósági tanulmányban (COM(2003)0692 végleges)" azonosított prioritások végrehajtása tekintetében Bosznia és Hercegovina által elért haladásról szóló, a Tanácsnak címzett bizottsági közleményre (COM(2005)0529 végleges),

- tekintettel a Bosznia és Hercegovinával fennálló európai partnerség elveiről, prioritásairól és feltételeiről szóló tanácsi határozatra (15267/2005), azaz a politikai követelményként azonosított rövid és hosszú távú prioritásokra,

- tekintettel a Bizottság 2005-ös bővítési stratégiai dokumentumára (COM(2005)0561),

- tekintettel "A Nyugat-Balkán úton az Európai Unióba: a stabilitás megerősítése és a jólét bővítése" című bizottsági közleményre (COM(2006)0027),

- tekintettel eljárási szabályzata 103. cikkének (4) bekezdésére,

A. mivel a thesszaloniki napirend egyértelmű távlatokat határoz meg az európai integráció számára és határozottan kimondja, hogy a Nyugat-Balkán jövője az Európai Unióban van, amennyiben megfelelnek a megállapított kritériumoknak, és mivel a stabilizációs és társulási folyamat ezen európai integrációs folyamat kezdeti szakasza;

B. mivel az Európai Unió 2006. január 25-én megkezdte a tárgyalásokat Bosznia és Hercegovinával egy stabilizációs és társulási megállapodásról, és mivel az Európai Unió szomszédos országok számára továbbra is olyan megbízható partnerként kíván megjelenni, amely elkötelezte magát a stabil demokrácia és virágzó gazdaság elősegítése mellett, tekintettel az európai uniós integrációra, különösen a Nyugat-Balkán esetében;

C. mivel a tárgyalások megkezdése további nyomást gyakorol az intézményi reformok és a maradéktalanul hatékony, átlátható és stabil állami intézmények létrehozása érdekében, amelyek meghozhatják a szükséges döntéseket az uniós normák és értékek elfogadásához és végrehajtásához a jogalkotás során;

D. tekintettel a hatékony államigazgatás és igazságszolgáltatás kialakításának, a modern, elkülönítésmentes oktatási rendszer létrehozásának, illetve a visszatérő menekültek társadalmi és gazdasági beilleszkedését célzó intézkedések előmozdításának sürgős szükségességére, valamint általánosságban a további reformok szükségességére a gazdaság versenyképességének javítása érdekében;

E. mivel az ország a számos területen elért jelentős előrehaladás ellenére megosztott az etnikai határok mentén és a megbékélési folyamat még nem zárult le;

F. mivel a tárgyalások indultak a boszniai politikai erők között az alkotmány módosítása érdekében a 2005. november 12- 14-i brüsszeli megbeszéléseket és a 2005. november 21-i washingtoni nyilatkozatot követően az Egyesült Államok Békeintézetével folytatott konzultációval párhuzamosan, mivel a várhatóan 2006 márciusa végén lezáruló megbeszéléseknek el kell vezetniük egy olyan alkotmányos és intézményi modellhez, amely fokozatosan eltávolodik az etnikai megosztottságtól és a kollektív jogok helyett egyedi jogokat ismer el;

G. mivel Bosznia és Hercegovina jelenlegi intézményi keretei között nem lenne képes az európai uniós vívmányok szükséges beépítésére és az uniós integrációra, az elért jelentős előrehaladás ellenére, többek között új állami szintű intézmények létrehozása területén;

H. mivel az országról alapos ismeretekkel rendelkező újonnan kinevezett európai uniós különmegbízott/ Bosznia és Hercegovináért felelős főképviselő kijelentette, hogy létfontosságú jelenleg Bosznia és Hercegovina felkészítése az európai integrációra, valamint a gazdasági fejlődésre való összpontosítás;

I. mivel a NATO sikeresen lezárta a Stabilizációs Haderő (SFOR) küldetését, és az Európai Unió 2004. december 2-án átvette annak hatáskörét az EUFOR (Európai Uniós Haderő Bosznia és Hercegovinában) Althea műveletének elindításával;

J. mivel az osztrák elnökség kiemelt fontosságúnak tekinti a nyugat-balkáni régiót, és tervei szerint érdemi vitát folytat majd a Nyugat-Balkánról a külügyminiszterek 2006. március 10- 11-i salzburgi informális ülésén;

1. üdvözli a stabilizációs és társulási megállapodás tárgyalásának megnyitását és hangsúlyozza, hogy a tárgyalások üteme függ az ország három fő közösségének, a bosnyákok, szerbek és horvátok azon képességétől, hogy megállapodjanak a reformok ütemezéséről, illetve az ország képességétől a reformok végrehajtására;

2. tudomásul veszi a szerb, horvát és bosnyák politikai vezetők tárgyalásainak megszakadását 2006. január közepén, mely tárgyalásokat egy amerikai nem kormányzati szervezet kezdeményezte egyes alkotmányos mechanizmusok felülvizsgálatára, annak ellenére, hogy részlegesen megállapodtak a miniszterelnök hatásköreinek megerősítéséről és a központi kormányzat kiterjesztéséről;

3. felszólítja Bosznia és Hercegovina kormányát, parlamentjét és valamennyi pártját, hogy aktívan folytassák a vitákat arra építve, amiben már megállapodtak az esetleges intézményi reformok tekintetében, amelyek célja a demokrácia értékeinek, az emberi jogoknak és Bosznia és Hercegovina polgárai egyenlőségének beépítése, az állami struktúrák egyszerűsítése és az állami önfenntartásának konszolidációja, felülmúlva az etnikai megosztást a helyi felelősségvállalás szellemében;

4. felszólítja a Tanácsot és a Bizottságot, hogy aktívabban vegyenek részt az intézményi reformok közös vitájában azáltal, hogy támogatják az ország politikai erőinek és polgárainak megegyezésre irányuló törekvéseit;

5. üdvözli a Tanács azon döntését, amellyel Christian Schwarz-Schilling-et kinevezte az Európai Unió boszniai különmegbízottjává/Bosznia és Hercegovináért felelős főképviselőjévé, akit a Bizottsággal együtt felhív arra, találják meg a szükséges politikai, technikai és jogi segítségnyújtás módját a boszniai vezetők számára a jelenlegi intézményi keretek megreformálásához;

6. hangsúlyozza, hogy a reformok üteme és azok végrehajtása attól függ, hogy a hazai politikai szereplők mennyire képesek felvállalni az ország politikai folyamatainak birtoklásából származó megnövekedett felelősséget; felszólítja az EU új különmegbízottját/főképviselőjét, hogy visszafogottan használja hatalmát, ezzel ösztönözve az ország valóban erős és demokratikus intézményrendszerének kialakulását;

7. ismételten felhívja a figyelmet arra, hogy milyen fontos Bosznia és Hercegovina számára az átmenet a béketeremtésből az államépítésig, amelynek részét képezi az alkotmányos fejlődés; emlékeztet arra, hogy a stabilizációs és társulási megállapodás tárgyalásának gyorsasága különösen a megfelelő jogi keretek és a hatékony közigazgatás létrejöttétől függ;

8. felszólítja az ország illetékes hatóságait és intézményeit, hogy különösen ügyeljenek kötelezettségvállalásaik tiszteletben tartására a közszolgálati műsorsugárzás, a rendőrség, a védelem és a hírszerzés reformjának végrehajtására és befejezésére vonatkozóan, összhangban a megállapodott tartalommal és időtervvel, valamint hogy fogadják el és hajtsák végre az összes szükséges jogszabályt;

9. újra megerősíti, hogy a volt Jugoszlávia tekintetében felállított nemzetközi büntetőtörvényszékkel történő együttműködés előfeltétele az EU-val fenntartott kapcsolatok közelítésének, és alapvető eleme a boszniai társadalom különböző összetevői közötti teljes megbékélésnek, a tragikus közelmúlt okozta súlyos sebek begyógyítása érdekében;

10. kéri a kormányzati szerveket, hogy fokozzák erőfeszítéseiket a menekültek és lakóhelyüket elhagyni kényszerült személyek visszatérésének befejezésére, különösen a tartós visszatelepülés feltételeinek megvalósítása (az egyének biztonsága, az újjáépítési segítséghez való hozzáférés, munkavállalás, egészségügyi ellátás, nyugdíj, közszolgáltatások és oktatás) vonatkozásában; kifejezi aggodalmát e tekintetben a Posavina régióban fennálló helyzet miatt, és kéri, hogy a visszatérni szándékozóknak adják meg a kellő segítséget;

11. hangsúlyozza, hogy az alkotmányos reform önmagában nem előfeltétel és nem lehet erőltetni, azonban a stabilizációs és társulási megállapodáshoz vezető tárgyalások lezárásához az európai partnerségi dokumentumban lefektetett feltételek teljesítésében történő jelentős előrelépés szükséges;

12. támogatja az Igazság és Megbékélés Bizottságának létrehozására irányuló kezdeményezést, amelynek célja biztosítani a boszniai társadalom különböző összetevőinek megbékélését, a közelmúlt rendezése és az igazságszolgáltatási és kártérítési problémák megoldása révén;

13. hangsúlyozza, hogy a 2006 októberében rendezendő parlamenti választások kulcsszerepet játszanak Bosznia és Hercegovina jövője és az európai integráció felé vezető útja szempontjából, és felszólít valamenynyi politikai vezetőt, pártot és hatóságot, hogy készítsék elő és fogadják el a megfelelő reformokat, valamint tegyenek meg mindent annak biztosítása érdekében, hogy a választások újra szabadok, igazságosak és demokratikusak legyenek;

14. üdvözli a rendőrség, a védelem, a hozzáadottérték-adó (HÉA) és a közszolgálati műsorszórás reformját; hangsúlyozza, hogy a közigazgatás reformjához olyan átfogó cselekvési terv szükséges, amely megnöveli a reformok végrehajtásának hatékonyságát; felszólít egy megfelelő korrupcióellenes cselekvési terv elkészítésére és végrehajtására, valamint az HÉA-törvény és rendőrségi reform gyors végrehajtására;

15. rámutat, hogy a rendőrség EU által finanszírozott funkcionális tanulmányozása során igazolódott, hogy Bosznia és Hercegovinában a klasszikus bűnözés aránya igen alacsony, a megoldott bűnügyek aránya pedig magas;

16. kéri a kormányt, hogy fordítson nagyobb figyelmet a vidéki területek különleges szükségleteire, és hogy működjön együtt a Bizottsággal a hatékony mezőgazdasági és vidékfejlesztési politika kialakításához szükségesnek ítélt reformok végrehajtásában;

17. üdvözli a Bizottság Nyugat-Balkánról szóló közleményét, amelynek témája a kereskedelem fellendítése, a gazdasági fejlődés, a személyek szabad mozgása, a kutatás és oktatás, a regionális együttműködés és a civil társadalommal folytatott párbeszéd mint előrelépés a régió országainak európai struktúrákba történő integrációjában;

18. ismételten felszólít a régió országaival történő együttműködésre a határellenőrzés kérdésében, amely az EU bel- és igazságügyi regionális stratégiájának részét képezi, és várakozással tekint a vízumkövetelmények fokozatos megkönnyítésére, amely szintén a folyamat része;

19. üdvözli a Horvátország, Bosznia és Hercegovina és Szerbia és Montenegró között a közelmúltban létrejött megállapodást a menekültek visszatéréséről és kárpótlásáról, amely fontos lépés a közel három millió menekült és országon belül áttelepített személy hagyatékával való szembesülésben; sürgeti a Bizottságot és a tagállamokat, hogy ne csökkentsék tovább hozzájárulásaikat a lakások helyreállításához és a gazdasági fenntarthatósági projektekhez, és amennyiben lehetséges, felajánlásaikat, kölcsöneiket, és befektetéseiket tegyék attól függővé, hogy azok a visszatérők számára munkahelyet biztosítsanak;

20. utasítja elnökét, hogy továbbítsa ezt az állásfoglalást a Tanácsnak, a Bizottságnak, a tagállamok kormányainak, Bosznia és Hercegovina kormányának, tartományi kormányainak, valamint a Bosznia és Hercegovináért felelős főképviselőnek.

[1] HL C 33. E, 2006.2.9., 565. o.

[2] HL C 201. E, 2005.8.18., 77. o.

[3] Elfogadott szövegek, P6_TA(2005)0296.

--------------------------------------------------